Dis neusie verby vir ProteasDie Proteas kan nie meer vir die halfeindstryde kwalifiseer nie. Foto: Cricinfo. In een van die Monty Python-komedies veg koning Arthur teen ’n dapper ridder in ’n woud. Arthur kry stelselmatig die oorhand en kap (grappenderwys natuurlik) die ridder se ledemate die een na die ander af. Maar die beserings skeel die ridder min en hy veg vrolik voort, totdat hy naderhand sonder arms en bene wou aanhou baklei. Bogenoemde verhaaltjie kan in ’n neutedop opgesom word: Soms moet jy – al is jy hóé optimisties – maar die aftog blaas en besef jy is net nie goed genoeg nie. Die Proteas, wat nes die ridder in die Wêreldbeker-kriekettoernooi met optimistiese perskonferensies wou voortbaklei, se halfeindstryd-drome is gister op Lord’s die finale nekslag toegedien toe Pakistan hulle met 49 lopies geklop het. Dit is nou amptelik onmoontlik vir die span om vir die halfeindstryd te kwalifiseer. Snaaks genoeg het Faf du Plessis se span vroeër vanjaar die einste Pakistan-span oortuigend in ’n eendagreeks hier in Suid-Afrika oordonder. Wêreldbeker-wedstryde is egter ’n perd van ’n ander kleur vir die Proteas. Die Suid-Afrikaanse boulaanval het 308 lopies afgestaan en net die 40-jarige Imran Tahir (2/41) het werklik ’n verskil gemaak. Die bybreekbouler het in die proses ook Suid-Afrika se voorste Wêreldbeker-paaltjievraat geword, toe hy Allan Donald se rekord verbygesteek het. Daarna kon die Suid-Afrikaanse kolwers nie veel doen nie en net Du Plessis (60) en Quinton de Kock (47) het weerstand gebied. Een van hulle moes egter ’n honderdtal geslaan het om die wedstryd vir die Proteas te beklink. David Miller – wat met ’n liesbesering gekolf het – en Rassie van der Dussen het hul paaltjies verloor toe hulle die lopies teen ’n vinnige tempo moes jaag en die Proteas sou waarskynlik verder verloor het as dit nie vir Andile Phehlukwayo (46*) se beurt was nie. “Die Wêreldbeker is beslis die laagtepunt in my loopbaan,” het ’n gefrustreerde Du Plessis in die perskonferensie ná afloop van die kragmeting gesê. “Dit voel asof ons dieselfde foute oor en oor maak en ek moet dieselfde woorde gereeld tydens mediakonferensies gebruik.” Die Protea-kaptein het gesê dat die boulers, buiten Tahir, nie goed genoeg geboul het nie en dat die kolwers weer eens nie opgewasse was vir die taak nie. “Ons het seker so 30 lopies te veel afgestaan en van die kolwers het goed begin, net om hul paaltjies op onnodige tye te verloor.” Hy het bygevoeg dat die span tans met min selfvertroue speel en dat dit tot onnodige foute op die veld lei. “Ek is ’n trotse speler en kaptein en ons vertonings begin nou al ’n verleentheid te word. Ons probeer ons beste, maar dit is net nie goed genoeg nie.” Die Proteas moet nog teen Sri Lanka en Australië speel.